Balak tidak bertuan banjiri perairan Batu Luking, Kanowit
SIBU: Lebih kurang 70 batang kayu balak pelbagai jenis dan saiz dengan tiada tanda hak milik dan tanda tukul Jabatan Hutan Sarawak ditemui dihanyutkan di perairan Batu Luking, Kanowit, semalam. Kayu balak itu ditemui oleh sepasukan pegawai dan anggota Pasukan Polis Marin Wilayah Lima Sibu dalam tugasan Ops Pensura. Menurut kenyataan media Ketua Polis Daerah Sibu ACP Zulkipli Suhaili, bertindak atas maklumat aduan awam berkaitan aktiviti kayu balak rakit tersebut sekitar 10.00 pagi, sepasukan pegawai dan anggota pasukan Polis Marin Wilayah Lima Sibu telah bergerak menuju ke lokasi berkenaan. “Bila sampai ke lokasi tersebut, sepasukan pegawai dan anggota pasukan Polis Marin Wilayah Lima Sibu telah menemui lebih kurang 70 batang kayu balak pelbagai jenis dan saiz, dengan tiada tanda hak milik dan tiada tanda tukul Jabatan Hutan Sarawak. “Kesemua kayu balak rakit berkenaan disyaki diperolehi secara haram,” katanya. Beliau menambah, anggaran nilai keseluruhan rampasan lebih kurang RM136,500. “Kesemua kayu balak rampasan diserahkan kepada Pegawai Perhutanan Bahagian Kanowit untuk tindakan lanjut,” katanya. Zulkipli mengatakan bahawa laporan rampasan tersebut adalah di bawah Ordinan Perhutanan 2015 oleh pasukan Polis Marin Wilayah Lima Sibu, Sarawak. Oleh RAIHAN OMERA KAUSAR 
See author's posts
